I alt er 40 personer sigtet for besiddelse og distribution af børneporno. Mindst seks af de anholdte er ifølge tv2.dk under den kriminelle lavalder. Fire af mændene er anholdt i Nordjyllands politikreds. De fire nordjyske mænd er mellem 19 og 57 år og blev anholdt på deres bopæl rundt omkring i regionen - en enkelt i Nørresundby, mens de tre øvrige blev anholdt i nogle mindre landsbyer nord for fjorden. Ifølge vicepolitikommissær Allan Overgaard fra Nordjyllands Politi er én af mændene tidligere sigtet for lignende forhold. Politiet slog til klokken 6 i morges på tre forskellige adresser i Nordjylland, hvor tre computere blev beslaglagt og fire mænd anholdt. Mændene afhøres lige nu, og politiet forventer, at de bliver løsladt efter afhøringerne, da der ikke er efterforskningsmæssige grunde til at tilbageholde dem. - Den ene af de anholdte er en såkaldt almindelig familiefar, oplyser Allan Overgaard fra Nordjyllands Politi. De fire bliver sigtet for distribution af børneporno, og strafferammen er på to år.

Referat:
42 adresser blev ransaget i forbindelse med den landsdækkende politiaktion i morges. 40 mænd er indtil videre sigtet.<b>Opdateret 17.55</b>